CELEX: 31992R0992
Language: el
Date: 1992-04-22 00:00:00
Title: Κανονισμός (ΕΟΚ) αριθ. 992/92 της Επιτροπής της 22ας Απριλίου 1992 για τροποποίηση του κανονισμού (ΕΟΚ) αριθ. 3270/91 για την τήρηση μιας ελάχιστης τιμής κατά τις εισαγωγές σολομού του Ατλαντικού

Avis juridique important

|

31992R0992

Κανονισμός (ΕΟΚ) αριθ. 992/92 της Επιτροπής της 22ας Απριλίου 1992 για τροποποίηση του κανονισμού (ΕΟΚ) αριθ. 3270/91 για την τήρηση μιας ελάχιστης τιμής κατά τις εισαγωγές σολομού του Ατλαντικού  

Επίσημη Εφημερίδα αριθ. L 105 της 23/04/1992 σ. 0014 - 0014

ΚΑΝΟΝΙΣΜΟΣ (ΕΟΚ) αριθ. 992/92 ΤΗΣ ΕΠΙΤΡΟΠΗΣ  της 22ας Απριλίου 1992  για τροποποίηση του κανονισμού (ΕΟΚ) αριθ. 3270/91 για την τήρηση μιας ελάχιστης τιμής κατά τις εισαγωγές σολομού του ΑτλαντικούΗ ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 3687/91 του Συμβουλίου της 29ης Νοεμβρίου 1991 περί κοινής οργανώσεως της αγοράς στον τομέα των αλιευτικών προϊόντων (1), και ιδίως το άρθρο 27 παράγραφος 2,  Εκτιμώντας:  ότι λόγω των σοβαρών διαταραχών της κοινοτικής αγοράς σολομού, η Επιτροπή, με τον κανονισμό (ΕΟΚ) αριθ. 3270/91 (2), όπως τροποποιήθηκε με τον κανονισμό (ΕΟΚ) αριθ. 536/92 (3), επέβαλε στις εισαγωγές σολομού του Ατλαντικού μια ελάχιστη τιμή-  ότι ορισμένες χώρες και ορισμένα υπερπόντια εδάφη που διατηρούν συμφωνία σύνδεσης με την Κοινότητα απαριθμούνται στον κατάλογο, ο οποίος αναφέρεται στο παράρτημα Ι της απόφασης 91/482/ΕΟΚ του Συμβουλίου της 25ης Ιουλίου 1991 σχετικά με τη σύνδεση των  χωρών και υπερπόντιων εδαφών της Κοινότητας (4), εξάγουν προς την Κοινότητα ποσότητες σολομού του Ατλαντικού που, όσο ελάχιστες κι αν είναι σε κλίμακα κοινοτικής αγοράς, αποτελούν ωστόσο ένα εξαγωγικό ρεύμα σημαντικό για τις χώρες αυτές και τα εδάφη, η  οικονομία των οποίων εξαρτάται κατά πολύ και εξ ολοκλήρου από την παραγωγή και την εξαγωγή των αλιευτικών προϊόντων-  ότι οι τιμές που εφαρμόζονται για τα προϊόντα καταγωγής των εν λόγω χωρών και εδαφών είναι συνήθως χαμηλές, και καθιστούν αδύνατη την τήρηση της ελάχιστης τιμής που επιβάλλεται- ότι λαμβάνοντας υπόψη το γενικό καθεστώς που εφαρμόζεται στις συναλλαγές  μεταξύ της Κοινότητας και αυτών των χωρών και εδαφών, τη σημασία αυτής της αγοράς για τις οικονομίες τους, καθώς και του πολύ χαμηλού όγκου των εξαγωγών τους προς την Κοινότητα, πρέπει να διατηρηθεί το δικαίωμα να έχουν πρόσβαση στην κοινοτική αγορά τα  εν λόγω προϊόντα- ότι πρέπει, ως εκ τούτου, να απαλλαγούν οι εισαγωγές σολομού του Ατλαντικού, καταγωγής χωρών και υπερπόντιων εδαφών τα οποία έχουν συμφωνία σύνδεσης με την Κοινότητα, από την υποχρέωση να τηρούν την ελάχιστη τιμή που επιβάλλεται από  τον κανονισμό (ΕΟΚ) αριθ. 3270/91,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Στον κανονισμό (ΕΟΚ) αριθ. 3270/91 προστίθεται το ακόλουθο άρθρο 1β:  "Άρθρο 1β  Ο παρών κανονισμός δεν εφαρμόζεται στις εισαγωγές προϊόντων καταγωγής χωρών και υπερπόντιων εδαφών που διατηρούν με την Κοινότητα συμφωνία σύνδεσης και απαριθμούνται στον κατάλογο ο οποίος αναφέρεται στο παράρτημα Ι της απόφασης 91/482/ΕΟΚ του  Συμβουλίου σχετικά με τη σύνδεση των υπερπόντιων χωρών και εδαφών με την Κοινότητα (*).   (*) ΕΕ αριθ. L 263 της 19. 9. 1991, σ. 1."  Άρθρο 2  Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Βρυξέλλες, 22 Απριλίου 1992. Για την Επιτροπή  Manuel MARIN  Αντιπρόεδρος   (1) ΕΕ αριθ. L 354 της 23. 12. 1991, σ. 1. (2) ΕΕ αριθ. L 308 της 9. 11. 1991, σ. 34. (3) ΕΕ αριθ. L 58 της 3. 3. 1992, σ. 24. (4) ΕΕ αριθ. L 263 της 19. 9. 1991, σ. 1.